VTE ร่วงกว่า 6% จ่อเพิ่มทุน 332.23 ล้านหุ้น ขาย RO-PP
VTE ร่วงกว่า 6% จ่อเพิ่มทุน 332.23 ล้านหุ้น ขาย RO - PPล่าสุด ณ เวลา 11.31 น. อยู่ที่ระดับ 2.80 บาท บวก 0.18 บาท หรือ 6.04% สูงสุด 2.90 บาท ต่ำสุด 2.78 บาท ด้วยมูลค่าซื้อขาย 24.11 ล้านบาท
6 มี.ค. 2560

ผู้สื่อข่าวรายงานว่าราคาหุ้นบริษัท วินเทจ วิศวกรรม จำกัด (มหาชน) หรือ VTE ล่าสุด ณ เวลา 11.31 น. อยู่ที่ระดับ 2.80 บาท บวก 0.18 บาท หรือ 6.04% สูงสุด 2.90 บาท ต่ำสุด 2.78 บาท ด้วยมูลค่าซื้อขาย 24.11 ล้านบาท ขณะที่ดัชนีตลาดหุ้นไทยโดยรวมลบ 0.43%

โดยราคาหุ้น VTE ปรับตัวลดลงหลังบริษัทประกาศว่าที่ประชุมคณะกรรมการบริษัทอนุมัติให้เพิ่มทุนจดทะเบียน โดยออกหุ้นใหม่ 332.23 ล้านหุ้น พาร์หุ้นละ 1 บาท โดยจะจัดสรร 249.17 ล้านหุ้น ให้กับผู้ถือหุ้นเดิมตามสัดส่วนการถือหุ้น และจัดสรร 83.06 ล้านหุ้น เสนอขายให้แก่บุคคลในวงจำกัด (PP) ซึ่งคณะกรรมการบริษัทจะพิจารณารายละเอียดต่อไป
ทั้งนี้ ก่อนการเพิ่มทุนดังกล่าวบริษัทจะลดทุนจดทะเบียน โดยตัดหุ้นที่ยังไม่ได้ออกจำหน่าย หลังจากนั้นให้เพิ่มทุนเป็น 1.27 พันล้านบาท จากเดิมที่ 934.32 ล้านบาท โดยออกหุ้นใหม่ 332.23 ล้านหุ้นดังกล่าว ซึ่งเป็นการออกและเสนอขายหุ้นเพิ่มทุนแบบมอบอำนาจทั่วไป (General Mandate)
ทั้งนี้บริษัทมีแผนขยายธุรกิจไปยังธุรกิจพลังงาน และขยายธุรกิจก่อสร้างเพิ่มเติม ซึ่งปัจจุบันมีโครงการที่อยู่ระหว่างศึกษาการลงทุนในโครงการพลังงานหลายโครงการ โดยบริษัทมีนโยบายที่จะดำเนินการจัดหาเงินจากการออกและเสนอขายตราสารหนี้ระยะสั้น หรือระยะยาว ในรูปแบบของตั๋วแลกเงิน (B/E) หรือหุ้นกู้ ตามมติผู้ถือหุ้นที่ได้อนุมัติให้ออกมาใช้อย่างเต็มประสิทธิภาพ
อย่างไรก็ตามด้วยคณะกรรมการบริษัทเห็นว่า เพื่อความคล่องตัวในการจัดหาแหล่งเงินทุน จะทำให้เพิ่มโอกาสและศักยภาพในการแข่งขัน จึงเห็นสมควรให้นำเสนอต่อที่ประชุมผู้ถือหุ้น อนุมัติการเพิ่มทุนแบบอำนาจทั่วไป ซึ่งจะเป็นเครื่องมือทางการเงินที่เหมาะสมและเป็นประโยชน์ต่อบริษัท